Ο πόλεμος των πατριωτών ενάντια στους πλούσιους χάθηκε;... Η ανατροπή των Ιακωβίνων
Authors: Γάλλος Αθανάσιος 
Published: September 2021

Η διδακτορική μου διατριβή έχει ως αντικείμενο μελέτης της την δραματική πορεία της διάλυσης της ισχυρότερης επαναστατικής λέσχης της Γαλλίας, την περίοδο της Επανάστασης, αυτής των Ιακωβίνων, μέσα σε μόλις επτά μήνες, από τον Απρίλιο έως το Νοέμβριο του 1794 και το ποια ήταν τα αίτια αυτής της πορείας από την παντοδυναμία στην αποσύνθεση σε ένα τόσο σύντομο χρονικό διάστημα. Ύστερα από τον πρόλογο και την εισαγωγή, όπου περιγράφεται ο στόχος αυτής της έρευνας και η ιστοριογραφική συζήτηση γύρω από το θέμα, η δομή της διατριβής χωρίζεται χρονολογικά σε τρία μέρη. Στο πρώτο μέρος, περιγράφεται η ιστορία της λέσχης των Ιακωβίνων από την ίδρυση της και η σταδιακή ριζοσπαστικοποίηση της μέχρι τα τέλη του 1792, οι καταβολές της Τρομοκρατίας, η εμπειρία του Έτους ΙΙ, και η άνοδος των Ιακωβίνων έως τον Απρίλιο του 1794. Στο τελευταίο κεφάλαιο του πρώτου μέρους αναλύεται η περίοδος ανάμεσα στον Απρίλιο και τον Ιούλιο του 1794 και η πορεία από την φαινομενική παντοδυναμία των Ιακωβίνων έως το πραξικόπημα της 9ης Θερμιδόρ (27 Ιουλίου 1794).Στο δεύτερο μέρος της διατριβής περιγράφονται και αναλύονται τα δραματικά γεγονότα της 8ης, 9ης και 10ης Θερμιδόρ. Ο περίφημος τελευταίος λόγος του Ροβεσπιέρου στη Συμβατική την 8η Θερμιδόρ, το βράδυ και η νύχτα της 8ης Θερμιδόρ και η οργάνωση της συνωμοσίας, η 9η Θερμιδόρ με το πράξικοπημα στη Συμβατική εναντίον των «ροβεσπιερικών», η σύλληψη τους, η εξέγερση της Κομμούνας κατά της Εθνοσυνέλευσης, τα παράδοξα γεγονοτα της ημέρας που ακολούθησαν έως την τελική σύλληψη του Ροβεσπιέρου και των συντρόφων του και την εκτέλεση τους την επόμενη ημέρα. Στο επόμενο κεφάλαιο αναλυέται η κομβική ιστορική σημασία της 9ης Θερμιδόρ και για την λέσχη των Ιακωβίνων. Το τελευταίο κεφάλαιο του δεύτερου μέρους, ως ένα είδους συνδετικος κρίκος αναλύει την οικονομική πολιτική των πρωτων μηνών μετά το πραξικόπημα, την πορεία προς την κατάργηση του Maximum General, τη νομισματική καταστροφή και την ιδιαίτερη σημασία των αγροτικών στρωμάτων στο ζήτημα αυτό.Στο τρίτο και τελευταίο μέρος περιγράφεται και αναλύεται η πάλη μετά την 9η Θερμιδόρ και έως το κλείσιμο της λέσχη των Ιακωβίνων του Παρισιού στις 12 Νοεμβρίου 1794 (22 Brumaire του Έτους ΙΙΙ της Γαλλικής Δημοκρατίας). Το πρώτο κεφάλαιο ασχολείται με τις πρώτες ημέρες μετά το πραξικόπημα, την αναδιοργάνωση στην επαρχία και την έναρξη των διώξεων καθώς και με τη διάσπαση του θερμιδοριανού στρατοπέδου. Στο δεύτερο κεφάλαιο είναι αφιερωμένο στις πρώτες αντιδράσεις των Ιακωβίνων και τις πολιτικές τους παρενέργειες, τις νίκες της «δεξιάς», τη μετακύλιση προς το κέντρο και τη δεύτερη ιακωβινική αντίδραση. Στο τρίτο κεφάλαιο το ζήτημα που αναλύεται είναι η ιακωβινική αντίσταση στην επαρχία και στο Παρίσι, οι σχέσεις των Sans-Culottes και των Θερμιδοριανών, η στάση της λέσχης του Παρισιού απέναντι στην ιακωβινική αντίσταση στην επαρχία και οι νίκες των Θερμιδοριανών. Το τέταρτο κεφάλαιο αφορά το πρόγραμμα της κοινοβουλευτικής πλειοψηφίας, τις αντιδράσεις σε αυτό, τη ρητορική των αποστατών, και την επίθεση στο κοινωνικό έργο του Έτους ΙΙ. Το πέμπτο κεφάλαιο έχει ως θέμα την κινητοποίηση της λαϊκής βάσης, την εμφάνιση και τις πρώιμες αυταπάτες του Γράκχου Μπαμπέφ και τις αντιφάσεις του επαναστατικού κινήματος. Το έκτο κεφάλαιο ασχολείται με την αντιιακωβινική προπαγάνδα των Θερμιδοριανών, τα φυλλάδια και τις εφημερίδες που χρησιμοποίησαν, ενώ σε ένα υποκεφάλαιο υπάρχει και μία σύντομη ιστορία του Τύπου πριν και κατά τη διάρκεια της Επανάστασης. Το έβδομο κεφάλαιο περιγράφει και αναλύει τα γεγονότα της σύλληψης του Carrier και τη σημασία της υπόθεσης του η οποία αποκάλυψε ουσιαστικά τα δύο στρατόπεδα, καθώς και τις αναφορές της αστυνομίας γύρω από το ζήτημα και τι αντανακλούσε το λαϊκό αίσθημα γύρω από την υπόθεση. Το όγδοο και τελευταίο κεφάλαιο περιγράφει τη συγκρότηση της «Χρυσής Νεολαίας», της δύναμης κρόυσης στους δρόμους των Θερμιδοριανών, την τελική σύγκρουση και το τέλος των Ιακωβίνων του Παρισιού. Ακολουθεί ο επίλογος και τα συμπεράσματα.